ກະຊວງປ້ອງກັນຄວາມສະຫງົບຈັດກອງປະຊຸມ ສະຫຼຸບວຽກງານກໍ່ສ້າງຮາກຖານ ໄລຍະ 5 ປີ
ກະຊວງປ້ອງກັນຄວາມສະຫງົບ ຈັດກອງປະຊຸມສະຫຼຸບວຽກງານກໍ່ສ້າງຮາກຖານ ໄລຍະ 5 ປີ ໃນວັນທີ 18 ທັນວານີ້ ໂດຍການເປັນປະທານຂອງທ່ານ ພົຕ ສົມແກ້ວ ສີລາວົງ ເລຂາທິການສູນກາງພັກ ລັດຖະມົນຕີກະຊວງປ້ອງກັນຄວາມສະຫງົບ ມີເຈົ້າແຂວງ,ຮອງເຈົ້າແຂວງ,ເຈົ້າເມືອງ,ຮອງເຈົ້າເມືອງ, ບັນດາຄະນະນຳກະຊວງ, ບັນດາກົມກອງບັນຊາການ,ວິທະຍາຄານ, ປກສແຂວງ, ປກສ ນະຄອນຫຼວງ ແລະ ປກສ ເມືອງໃນທົ່ວປະເທດເຂົ້າຮ່ວມ.
ໃນວາລະດຳເນີນກອງປະຊຸມ ພົຕ ສົມແກ້ວ ສີລາວົງ ໄດ້ກ່າວໄຂກອງປະຊຸມຢ່າງເປັນທາງການ ເຊິ່ງທ່ານໄດ້ຍົກໃຫ້ເຫັນການຈັດຕັ້ງປະຕິບັດວຽກງານກໍ່ສ້າງຮາກຖານການເມືອງຂອງກະຊວງປ້ອງກັນຄວາມສະຫງົບໃນໄລຍະ 5 ປີ ຄັ້ງທີ່ 1 ຄືແຕ່ປີ 2011-2016 ເຊິ່ງໃນ 5 ປີ ຜ່ານມາວຽກງານກໍ່ສ້າງຮາກຖານໄດ້ຂະຫຍາຍຕົວຢ່າງເປັນລະບົບຕໍ່ເນື່ອງ, ໂດຍປະຕິບັດຕາມມະຕິ 09, ມະຕິ 03 ຂອງກົມການເມືອງສູນກາງພັກ, ຄຳສັ່ງແນະນຳຂອງຄະນະພັກກະຊວງ ປກສ ຕາມ 4 ເນື້ອໃນ 4 ຄາດໝາຍ ແລະ ວາງອອກໃນແຕ່ລະໄລຍະ ບຸກທະລຸວຽກງານຈຸດສຸມອື່ນໆ ໄດ້ປະກົດຜົນເປັນຈິງ ກະຊວງປ້ອງກັນຄວາມສະຫງົບ ໄດ້ເລືອກເຟັ້ນຂອງພະນັກງານຢູ່ບັນດາກົມກອງໃນທົ່ວກຳລັງປ້ອງກັນຄວາມສະຫງົບ ລົງປະຈຳຢູ່ທ້ອງຖິ່ນໃນທົ່ວປະເທດ ໂດຍປະຕິບັດຕາມແນວທາງນະໂຍບາຍຂອງພັກ-ລັດ ກໍຄືແນວທາງ ປກຊ-ປກສ ທົ່ວປວງຊົນຮອບດ້ານຂອງພັກໃນໄລຍະໃຫ່ມ ແລະ ຊີ້ນຳ-ນຳພາ ພະນັກງານກໍ່ສ້າງຮາກຖານທີ່ປະຈຳຢູ່ຈຸດສຸມບັນດາແຂວງ ຮ່ວມມືກັບອຳນາດການປົກຄອງບ້ານ ແລະ ກຸ່ມບ້ານ ຈັດຕັ້ງສຶກສາອົບຮົມປະຊາຊົນ ເຮັດໃຫ້ມີຄວາມຕື່ນຕົວ ເຄົາລົບກົດໝາຍ, ຈິງໃຈໃຫ້ຂໍ້ມູນກ້າວໄປເຖິງການເລິກຮື້ເປົ້າໝາຍຄ້າຂາຍຢາເສບຕິດ, ເປົ້າໝາຍຄ້າຂາຍເຖື່ອນ, ເປົ້າໝາຍກໍ່ຄວາມບໍ່ສະຫງົບທາງດ້ານການເມືອງ ແລະ ອື່ນໆ.
ນອກນີ້ກະຊວງ ປກສ ຍັງໄດ້ເອົາໃຈໃສ່ຢ່າງຕັ້ງໜ້າໃນການຈັດຕັ້ງຜົນຂະຫຍາຍແນວທາງ ປກຊ-ປກສ ໂດຍສົມທົບກັບບັນດາຂະແໜງການທີ່ກ່ຽວຂ້ອງ ນັບແຕ່ສູນກາງລົງຮອດທ້ອງຖິ່ນ ເຮັດໜ້າທີ່ປ້ອງກັນຄວາມສະຫງົບ, ເພື່ອອຳນວຍຄວາມສະດວກໃຫ້ແກ່ການພັດທະນາເສດຖະກິດ-ສັງຄົມ ໂດຍສະເພາະສຸມໃສ່ວຽກງານຄຸ້ມຄອງພົນລະເມືອງ ໄດ້ລົງກວດກາເກັບກຳສະຖິຕິພົນລະເມືອງ, ກວດກາຄົນຍົກຍ້າຍຖິ່ນຖານພູມລຳເນົາວຽກງານຄຸ້ມຄອງອາຊູບ, ພາຫະນະພິເສດ,ວຽກງານປັບປຸງ, ປກສກຸ່ມແລະປກສບ້ານ, ວຽກງານກວດກາເກັບກຳຂື້ນທະບຽບບ້ານເປົ້າໝາຍ,ວຽກງານສ້າງບົດບັນທຶກສັນຍາຄອບຄົວ ແລະ ບ້ານປ້ອງກັນຄວາມສະຫງົບ, ວຽກງານສ້າງຄອບຄົວບ້ານປ້ອງກັນຄວາມສະຫງົບດີ, ວຽກງານດ້ານສະກັດກັ້ນ ແລະ ແກ້ໄຂປະກົດການຫຍໍ້ທໍ້, ວຽກງານປັບປຸງລະບົບການປົກຄອງຢູ່ຮາກຖານ.
ໃນນີ້ວາລະດຳເນີນກອງປະຊຸມບັນດາເຈົ້າແຂວງ, ເຈົ້າເມືອງ ອຳນາດການປົກຄອງ, ຍັງໄດ້ປະກອບຄຳຄິດເຫັນກ່ຽວກັບວຽກງານກໍ່ສ້າງຮາກຖານ ໃນຂົງເຂດຄວາມຮັບຜິດຊອບ. ສ່ວນວາລະດຳເນີນກອງປະຊຸມຄັ້ງນີ້ ແມ່ນຈະດຳເນີນເປັນເວລາ 2 ວັນ ຄື ວັນທີ 18-19 ທັນວາ ຈິ່ງສຳເລັດ.